Oregoni Egészségtudományi Egyetem

Az Oregoni Egészségtudományi Egyetem (Oregon Health & Science University, OHSU) az Amerikai Egyesült Államok Oregon államának Portland városában működő állami fenntartású kutatóegyetem. Az intézmény 1887-ben jött létre az Oregoni Egyetem részeként (később Oregoni Egyetem Orvosi Főiskola), majd 1974-ben függetlenedett. Mai nevét 2001-ben, az Oregon Graduate Centerrel való egyesülését követően vette fel. Az intézmény képzéseit széles körben elismerik, a háziorvosi szak a U.S. News & World Report rangsorának első helyén áll. Története A Willamette Egyetem Orvosi Intézetét az 1860-as években alapították Salemben, majd az 1870-es években Portlandbe költöztették. 1915-ben az Oregoni Egyetem és a Willamette Egyetem orvosi képzéseit összevonták, és az új intézmény 1919-ben Marquam Hill városrészbe költözött. A költözés előtt két évvel egy vasúti járműtelep számára alkalmatlan területből az Oregon Railroad and Navigation Company 8,1, míg C. S. „Sam” Jackson 36 hektár földet adományozott. A következő negyven évben elindultak az ápolói és fogorvosi képzések. 1955-ben Mark Hatfield szenátor egy oktatókórház létrehozását indítványozta, majd 1974-ben Oregon állam a Marquam Hill-i intézményeket az Oregoni Egyetemtől független kórházba vonta össze. 1998-ban a klinikai kutatóközpont felvette Hatfield nevét, az előtérben pedig egy emlékfalat avattak. Ted Kulongoski kormányzó 2008-as döntésével a kuratórium elnöki pozíciója is Hatfield nevét viseli. Az Oregon Graduate Institute 2001 júliusában OGI Mérnöki Tudományok Intézete néven az egyetembe olvadt; ezt az M. J. Murdock alap által biztosított négymillió dollár tette lehetővé. Az OGI Intézetet 2008-ban Mérnöki Tudományok Tanszékére nevezték át. 2014-ben a hillsborói campust a Marquam Hill-i székhelyre költöztették. 2008. október 29-én bejelentették, hogy a Nike társelnöke, Phil Knight és felesége százmillió dollárt adományoztak az iskolának, amelyet rákkutatásra fordítottak: a rákkutató intézet felvette Knight nevét. 2013-ban Knight bejelentette, hogy további ötszázmilliót ad, ha az intézmény a következő két évben ugyanennyivel kiegészíti. Ennek hatására 2014-ben a Columbia Sportswear elnöke, Gert Boyle is százmilliót adott. 2015. június 25-én az egyetem bejelentette, hogy ötszázmillió dollár adományt gyűjtöttek; Knight a Good Morning America műsorban közölte, hogy ezt ugyanennyivel egészíti ki. A Nyugati Egészségtudományi Egyetem lebanoni campusának 2011-es megnyitásáig az OHSU volt az állam egyetlen orvosi egyeteme. A Cas9 DNS-szerkesztő eszközt 2020-ban az egyetemen alkalmazták először in vivo a Leber-féle veleszületett vakság visszafordítása céljából. Állatjogok Az intézményt a Mezőgazdasági Minisztérium 2020 februárjában megbírságolta, miután laboratóriumukban öt nyest szomjan halt; emellett megállapították, hogy a görények agyának vizsgálata során a sebészeti eszközök beszennyeződhetnek. 2019-ben a görényekkel kapcsolatos kutatásokat egy hónapra leállították. 2014 óta összesen kilenc szabálysértést tártak fel. Campusok A Marquam Hill-i campus az egyetem székhelye, emellett két kórházat (egyetemi kórház és gyermekkórház) is fenntartanak itt. A veteránkórházat nem az egyetem működteti; az egyetemi kórházat és a veteránkórházat egy 1992-ben épített híd köti össze. Az OGI Intézet korábban Hillsboróban működött, továbbá a városban van az intézmény főemlőskutató intézete. 2003-ban a Marquam Hill-i campus bővítését jelentették be. Az egészségtudományi épület 2007-ben elérte a LEED platina szintű energiahatékonysági szintjét. A 2014. június 26-án megnyílt élettudományi központ 295 millió dollárból épült; az OHSU mellett az Oregoni Állami Egyetem és a Portlandi Állami Egyetem egyes képzései is itt folynak. 2018 áprilisában az épület felvette Joseph E. Robertson nevét. A South Waterfront és Marquam Hill közötti libegő 2006. december 1-jén nyílt meg. 2008. január 8-án egy vírus- és fertőzéskutató intézet megnyitását jelentették be a Florida állambeli Port St. Lucie városban. Oktatás Orvosi Intézet Az 1750 oktatót foglalkoztató intézet az orvosi mellett MSc és filozófiai képzéseket is indít. 2022-es általános rangsorában a 4., míg a kutatói munkát rangsorolóban a 32. helyen állt. A háziorvosi képzés a rangsor első, az asszisztensi a negyedik helyét foglalja el. Itt működik az állam egyetlen orvostudományi doktori iskolája. A hallgatók 70%-a oregoni; évente a 150 helyre több mint 6700-an jelentkeznek, közülük 570-et hívnak be felvételire. A bekerülők tanulmányi átlaga 3,63. Fogorvosi Intézet A fogorvosi intézet 1945-ben olvadt az egyetembe. Endodontia, fogszabályozás, patológia és radiológia, száj- és állcsontsebészet, parodontológia, gyermekfogászat és más területeken is kínál képzéseket. Doktori képzésében évente 75-en tanulnak. 2014-ben az Orvosi Intézettel együtt South Waterfront kerületbe költöztették. Ápolóképző Intézet Az intézet alap- és mester-, valamint doktori képzéseket is indít. A U.S. News & World Report 2010-ben a mesterképzést a 7., míg az idősápolói képzést az 5. helyre sorolta. OHSU Alapítvány 2021-ben a Doernbecher Gyermekkórházért Alapítvány az OHSU Alapítványba olvadt. Kritikák Libegő Az egyetemet a South Waterfront városrésszel összekötő kötélpályás felvonót több kritika érte a négyszeres költség, és a köztulajdonú területek magáncélú hasznosítása miatt. PETA 2006-ban a PETA állatjogi szervezet felhívta a figyelmet az Oregoni Egyetemmel közös kutatásra, amely a juhok szexuális irányultságát vizsgálta. Nevezetes személyek Bita Moghaddam, viselkedéskutató Brian Druker, a Knight Rákkutató Intézet vezetője Bud Pierce, politikus D. George Wyse, kardiológus Esther Choo, sürgősségi orvos John Kitzhaber, Oregon legtovább hivatalban lévő kormányzója Lendon Smith, gyermekorvos, szülész-nőgyógyász, televíziós személyiség Matthew Keeslar, urológus Melissa Wong, rákkutató Muriel Lezak, neurológus, író N. Gregory Hamilton, pszichiáter Owen McCarty, az egyetem Biomérnöki Tanszékének vezetője Shoshana R. Ungerleider, producer Suzanne Fei, biológus Jegyzetek Fordítás Ez a szócikk részben vagy egészben az Oregon Health & Science University című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk Hivatalos honlap (angolul) Kapcsolódó szócikkek OHSU Egészségügyi és Gyógyító Központ OHSU Kórház Az Oregoni Egészségtudományi Egyetem művészeti gyűjteménye OHSU Női Egészségügyi Központ Oregoni Foglalkozás-egészségügyi Tudományos Intézet Vollum Intézet